Document ID: 32015R0050

REGOLAMENT TA' IMPLIMENTAZZJONI TAL-KUMMISSJONI (UE) 2015/50
tal-14 ta' Jannar 2015
li jemenda l-Anness I tar-Regolament tal-Kunsill (KE) Nru 32/2000 rigward l-introduzzjoni ta' kwoti ta' tariffi ġodda tal-Unjoni marbuta fil-GATT għaċ-ċikkulata, il-ħelu taz-zokkor u l-gallettini
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 32/2000 tas-17 ta' Diċembru 1999 li jiftaħ u jipprovdi għall-amministrazzjoni tal-kwoti ta' tariffi Komunitarji marbutin fil-GATT u ċerti kwoti ta' tariffi Komunitarji oħra u li jistabbilixxi regoli dettaljati għall-aġġustament tal-kwoti, u li jirrevoka r-Regolament tal-Kunsill (KE) Nru 1808/95 (1), u b'mod partikolari t-tieni inċiż tal-Artikolu 9(1)(b) tiegħu,
Billi:
(1)
Ir-Regolament (KE) Nru 32/2000 fetaħ u pprovda għall-amministrazzjoni ta' ċertu kwoti ta' tariffi tal-Unjoni marbutin fil-GATT imfasslin biex jintużaw skont l-ordni kronoloġika tad-dati meta jiġu aċċettati d-dikjarazzjonijiet tad-dwana.
(2)
Bid-Deċiżjoni tal-Kunsill 2014/116/UE (2), il-Kunsill approva l-Ftehim fil-forma ta' Skambju ta' Ittri bejn l-Unjoni Ewropea u r-Repubblika Popolari taċ-Ċina skont l-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (il-GATT) tal-1994 fir-rigward tal-modifika tal-konċessjonijiet fl-iskedi tar-Repubblika tal-Bulgarija u tar-Rumanija matul l-adeżjoni tagħhom mal-Unjoni Ewropea.
(3)
Il-Ftehim fil-forma ta' Skambju ta' Ittri jipprovdi għal tariffi ta' kwoti annwali ġodda għaċ-ċikkulata, il-ħelu taz-zokkor u l-gallettini. Sabiex jiġu implimentati dawk il-kwoti ta' tariffi annwali l-ġodda jeħtieġ jiġi emendat ir-Regolament (KE) Nru 32/2000.
(4)
Billi l-Ftehim fil-forma ta' Skambju ta' Ittri daħal fis-seħħ fl-1 ta' Lulju 2014, il-parti rilevanti ta' dan ir-Regolament għandha tapplika mill-istess data.
(5)
Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness I tar-Regolament (KE) Nru 32/2000 hu emendat kif stabbilit fl-Anness ta' dan ir-Regolament.
Artikolu 2
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan għandu japplika mill-1 ta' Lulju 2014.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta' Jannar 2015.

Labels: 3
15
17
18